
KUVENDI I SHQIPËRISË
    Komisioni për Veprimtaritë Prodhuese, Tregtinë dhe Mjedisin



Tiranë më, 16.09.2024			                                             Dokument parlamentar	
	 				                                                           (Komision përgjegjës)

 
    RAPORT
PËR
PROJEKTLIGJIN
“PËR DISA NDRYSHIME NË LIGJIN NR. 43/2020, “PËR AKTIVITETET E TURIZMIT DETAR”

· Hyrje

Komisioni për Veprimtaritë Prodhuese, Tregtinë dhe Mjedisin, në cilësinë e Komisionit përgjegjës, në zbatim të neneve 32-38 të Rregullores së Kuvendit, shqyrtoi projektligjin “Për disa ndryshime në ligjin nr. 43/2020, “Për aktivitetet e turizmit detar”, në mbledhjen e datës 16 shtator 2024.
Komisioni për Veprimtaritë Prodhuese, Tregtinë dhe Mjedisin caktoi deputetin, z. Anduel Tahiraj relator për shqyrtimin e këtij projektligji.

Të pranishëm në mbledhjet e Komisionit për të prezantuar nismën dhe për t’ju përgjigjur pyetjeve të deputetëve ishin të ftuar znj. Vilma Bello, zëvendësministre në ministrinë e Turizmit dhe Mjedisit dhe përfaqësues të kësaj ministrie.

· Baza kushtetuese e projektligjit
Projektligji “Për disa shtesa në ligjin nr. 43/2020, “Për aktivitetet e turizmit detar”, është një nismë e Këshillit të Ministrave, e cila i paraqitet për shqyrtim Kuvendit mbështetur në nenet 78, dhe 83, pika 1, të Kushtetutës. 
Miratimi i këtij projektligji kërkon një shumicë të thjeshtë votash, sipas nenit 55, pika 3, të Rregullores së Kuvendit.

· Qëllimi, përmbajtja dhe risitë e projektligjit
Ndryshimet e propozuara në ligjin “Për aktivitetet e turizmit detar” synojnë të lehtësojë procedurat për certifikimin e operatorëve të turizmit detar, duke hequr barrierat e panevojshme.

· Nevoja për ndryshimin e ligjit
Rritja e ndjeshme e numrit të turistëve në vitet e fundit është shoqëruar edhe me rritjen e aktiviteteve të turizmit detar/ujor, të cilat pavarësisht inspektimeve të kryera  janë zhvilluar edhe në mënyrë informale duke u  shoqëruar edhe me incidente, kryesisht në zonat bregdetare.

Ndër problematikat e konstatuara në kuadër të inspektimeve  është evidentuar  edhe mungesa e certifikimit të operatorëve të turizmit detar që ofrojnë shërbimet e skafit, motorëve të ujit apo jetski etj.

Vështirësitë në certifikimin e operatorëve të turizmit detar burojnë, së pari, nga përkufizimi që ligji ekzistues bën për ta. Neni 3, pika 14 e ligjit referon përkufizimin e operatorit të turizmit detar  tek përkufizimi që ligji  për turizmin bën për operatorin turistik, duke e përkufizuar si personi fizik dhe juridik që zhvillon një veprimtari tregtare, e cila ka të bëjë me dizenjimin dhe organizimin e një udhëtimi/pakete të paraplanifikuar e të promovuar me anë të katalogëve, fletëpalosjeve, reklamave në TV etj., duke qenë përgjegjës për atë produkt, si në rastin e shitjes nëpërmjet agjencive të udhëtimit, ashtu edhe në rastin e shitjes së drejtpërdrejtë te klienti. Operatori turistik nënshkruan kontrata drejtpërdrejt me furnizuesit e shërbimeve turistike, duke i parablerë këto shërbime”. Por, referuar këtij përkufizimi dhe aktivitetit që zhvillojnë operatorët e turizmit detar rezulton se objekti i veprimtarisë së operatorit të turizmit detar nuk është i njëjtë me atë të operatorit turistik, gjë e cila ka nevojë të saktësohet në ligj.

Gjithashtu, sipas përcaktimeve të nenit 5 të ligjit ekzistues operatori i turizmit detar para se të fillojë të ushtrojë  aktiviteteve të turizmit detar duhet të pajiset me certifikatë nga ministria përgjegjëse për turizmin për ushtrimin e tyre.  Por, duke qenë se sipas përcaktimeve të nenit 3 të këtij ligji ai ka të njëjtin kuptim si operatori turistik, i parashikuar në legjislacionin për turizmin, ai i nënshtrohet së njëjtës procedure licencimi. Pra, një subjekt i cili ushtron veprimtarinë si operator i turizmit detar  duhet të pajiset me licencë për ushtrimin e veprimtarisë si operator turistik dhe me certifikatë për ushtrimin e këtyre veprimtarive nga ministria përgjegjëse për turizmin, duke u mbingarkuar me procedura dhe kritere, plotësimi i të cilave nuk është domosdoshmëri për të ushtruar një nga aktivitetet e turizmit detar.

· Përmbajtja dhe risitë e projektligjit

Në kuadër të këtyre problematikave të evidentuara, ndryshimet e propozuara saktësojnë përkufizimin e operatorit të turizmit detar, tashmë si  subjekt që ushtron aktivitete të turizmit
detar  dhe heqin detyrimin e tij për t’u pajisur me licencë,  duke lënë  vetëm detyrimin për t’u certifikuar nga ministria përgjegjëse për turizmin.

Konkretisht, ndryshimet e propozuara konsistojnë në:
· Ndryshimin e pikës 14, të nenit 3 të ligjit aktual, duke e shkëputur përfundimisht  përkufizimin e operatorit të turizmit detar  nga koncepti i operatorit turistik;

· Ndryshime në nenin 5 të ligjit, duke zëvendësuar fjalën “licencuar” me fjalën “certifikuar”, pasi operatorët që ushtrojnë veprimtari të turizmit detar do t’i nënshtrohen vetëm procesit të certifikimit, sipas aktivitetit për të cilin aplikojnë;

· Ndryshime në nenin 12, 24 dhe  25 të ligjit, për t’i harmonizuar me heqjen e detyrimit për licencimin fillimisht si operator turistik i subjekteve që aplikojnë për t’u certifikuar si operator i turizmit detar.

· Institucionet zbatuese
Për zbatimin e këtij projektligji ngarkohen Ministria e Turizmit dhe Mjedisit dhe Agjencia Kombëtare e Bregdetit.

· Vlerësimi i Ligjshmërisë Kushtetuese dhe harmonizimi me legjislacionin në fuqi dhe aktet ndërkombëtare

· Baza kushtetuese dhe ligjore 

Projektligji i paraqitur për shqyrtim është propozuar nga Këshilli i Ministrave, bazuar në përcaktimet e nenit 78 dhe 83, pika 1, të Kushtetutës së Republikës së Shqipërisë.

Në aspektin  procedural, projektligji i nënshtrohet procedurave të parashikuara në nenin 78 dhe nenin 83, pika 1, e Kushtetutës.

Në aspektin formal-procedural, është paraqitur në përputhje me Rregulloren e Kuvendit, duke përmbushur përcaktimet e nenit 68, pika 2 të Rregullores së Kuvendit, pasi: është i hartuar në formën e një akti normativ dhe shoqërohet nga relacioni shpjegues, RIA (raporti i vlerësimit të ndikimit) dhe raporti i procesit të konsultimit publik.
Miratimi i këtij projektligji kërkon një shumicë të thjeshtë votash, sipas nenit 55, pika 3 të Rregullores së Kuvendit.

· Vlerësimi i kushtetutshmërisë dhe ligjshmërisë, harmonizimi me legjislacionin në fuqi 

Në aspektin kushtetues, projektligji është në përputhje dhe respekton parimet kushtetuese, veçanërisht atë të  të lirisë së veprimtarisë ekonomike, si dhe parimin e barazisë.
Në aspektin ligjor, vlerësohet se projektligji është hartuar dhe do të zbatohet në përputhje e harmonizim me kuadrin ligjor në fuqi lidhur me aktivitetet e turizmit detar, legjislacionin për turizmin dhe legjislacionin për lejet, licencat/autorizimet.

· Vlerësimi përputhshmërisë së projektligjit me Acquis të BE-së

Projektligji i propozuar nuk synon përafrimin me ndonjë acquis të BE-së.

· Konsultimi Publik
Në kuadër të shqyrtimit të këtij projektligji komisioni përgjegjës nuk ka zhvilluar ndonjë seancë konsultimi me përfaqësues të grupeve të interesit apo të shoqërisë civile.
Referuar dokumentacionit që shoqëron projektligjin rezulton se ai i është nënshtruar një procesi gjithëpërfshirës konsultimi. 
Në zbatim të detyrimeve të ligjit 146/2014 “Për Njoftimin dhe Konsultimin Publik” projektligji i  është nënshtruar konsultimit elektronik përmes Regjistrit Elektronik, RENJK ku nuk ka pasur asnjë koment apo sugjerim. 
Gjithashtu, Ministri i Shtetit për Sipërmarrjen dhe Klimën e Biznesit, në bashkëpunim me Zëvendësministrin për Turizmin, në kuadrin e procesit të derregullimit dhe inxhinierimit, kanë realizuar takime publike me grupet e interesit në fushën e turizmit ku të pranishëm kanë qenë edhe subjektet që ushtrojnë aktivitete të turizmit detar. 
Në këto takime është ngritur shqetësimi në lidhje me mbingarkesën e procedurës së certifikimit të udhërrëfyesit turistik, me procese të panevojshme, të cilat nuk kanë asnjë ndikim në veprimtarinë e subjektit dhe nuk lidhen me asnjë kusht sigurie apo cilësie. Subjektet kërkuan heqjen e kushtit për pajisen fillimisht me licencën e “Operatorit Turistik”, në kuptim të ligjit 93/2015 “Për turizmin”, i ndryshuar si të panevojshëm. Shqetësimi i tyre është marrë në konsideratë duke hartuar dhe propozuar nismën për ndryshimet në ligjin 43/2020 “Për aktivitetet e turizmit detar”.


· Efektet financiare të aktit 
Zbatimi i këtij  projektligji nuk shoqërohet me efekte financiare shtesë për buxhetin e shtetit.

· Diskutimi në komision
Prezantimi i projektligjit “Për disa shtesa në ligjin nr. 43/2020, “Për aktivitetet e turizmit detar” në Komisionin për Veprimtaritë Prodhuese, Tregtinë dhe Mjedisin u bë në mbledhjen e datës 16 shtator 2024.
Gjatë fjalës së saj prezantuese zëvendësministrja, znj. Bello u shpreh se projektligji ka për qëllim të lehtësojë procedurat për ushtrimin e veprimtarisë nga operatorët e turizmit detar, duke hequr disa barriera të panevojshme. Rritja e ndjeshme e numrit të turistëve në vitet e fundit është shoqëruar edhe me rritjen e aktiviteteve të turizmit detar/ujor, si një ofertë e pëlqyer e paketave të operatorëve turistike. Por, kjo është shoqëruar edhe me problematikën e zhvillimit të veprimtarive të turizmit detar pa u pajisur me certifikatën përkatëse. Kjo problematikë ka ardhur edhe si pasojë e vështirësive procedurale që ata kanë hasur për t’u pajisur me licencën si operator turistik nga QKB-ja edhe me certifikatën si operator i turizmit detar të lëshuar nga ministria e turizmit dhe mjedisit. 
Ndryshimet e propozuar në projektligj synojnë adresimin e kësaj problematike nëpërmjet ndryshimit të përkufizimit të operatorit të turizmit detar, duke e shkëputur nga koncepti i operatorit turistik. Në këtë mënyrë operatorët e turizmit detar tashmë do të duhet te pajisen vetëm me certifikatën përkatëse të lëshuar nga ministria e turizmit dhe mjedisit. 
Relatori shpjegoi në mënyrë të përmbledhur qëllimin dhe risitë që sjell ky projektligj dhe bëri një vlerësim të përmbajtjes së tij në aspektin e respektimit të parimeve kushtetuese dhe të harmonizimit me kuadrin ligjor në fuqi.

· Ndryshime të projektligjit (nen për nen)
Gjatë shqyrtimit të projektligjit nen për nen Komisioni, pasi  shqyrtoi edhe Raportin e Komisionit për Çështjet Ligjore, Administratën Publike dhe të Drejtat e Njeriut, nuk bëri ndryshime në projektligj.

· PËRFUNDIM 
Në përfundim të shqyrtimit, Komisioni për Veprimtaritë Prodhuese, Tregtinë dhe Mjedisin, vlerësoi se projektligji: 
Në aspektin ligjor, është në përputhje me Kushtetutën dhe legjislacionin në fuqi;
Në aspektin procedural, është paraqitur në përputhje me Rregulloren e Kuvendit;
Në përfundim, Komisioni, me shumicën e votave të gjithë anëtarëve të pranishëm, miratoi projektligjin në parim, nen për nen dhe në tërësi dhe u shpreh dakord për kalimin e tij për miratim në seancë plenare.


RELATOR										KRYETAR
							 					 
Anduel Tahiraj				      				  Arben PËLLUMBI	

